ddrg/super_eurlex huggingface dataset:
3.4

ETSK toteaa, että yritykset tarvitsevat taloudellista tukea, jotta ne voivat ottaa käyttöön automatisoituja teknologioita uudelleenkäyttöön kelpaamattomien tekstiilien lajittelua varten. On myös tarpeen kehittää parempia kierrätyslaitoksia, ja tässä yhteydessä on pohdittava mm. paikallisten ja alueellisten kierrätys- ja lajittelukeskusten mahdollisuutta. Lisäksi vaatteiden korjaamiseen erikoistuneen infrastruktuurin, kuten myymälöiden ja liikkeiden, kehittämisen on oltava alan toimijoiden keskeinen tehtävä. Komitea on tähän liittyen tyytyväinen Euroopan vaatetus- ja tekstiilialan järjestön EURATEXin aloitteeseen perustaa Euroopan tekstiili- ja vaatetusteollisuusalueiden läheisyyteen viisi tekstiilien kierrätyskeskusta ( ReHub ) teollisuuden tekstiilijätteen, tuotanto- ja myyntivaiheessa syntyvän ns. pre-consumer-tekstiilijätteen ja kotitalouksista peräisin olevan ns. post-consumer-tekstiilijätteen keräystä, lajittelua, käsittelyä ja kierrätystä varten. Komitea katsoo, että kierrätettyjä tuotteita koskevat tekniset, ekologiset, sosiaaliset ja energiastandardit ovat tarpeen ja että ne olisi laadittava ja pantava täytäntöön ISO-järjestelmän puitteissa ja sisällytettävä kansainvälisiin kauppasopimuksiin.
1.6

ETSK muistuttaa, että Euroopan komission ja kaikkien jäsenvaltioiden on suojeltava akateemista vapautta ja institutionaalista autonomiaa Rooman julkilausumassa vahvistettuina perusarvoina. ETSK suhtautuu myönteisesti eurooppalaisten yliopistojen yhteenliittymät -aloitteeseen osana Erasmus+-hankkeita, joihin sisältyy korkeakoulujen vapaaehtoisia, alhaalta ylöspäin suuntautuvia toimia ja jotka ovat tärkeitä demokraattisen johtajuuden puitteissa tehtävän entistä tiiviimmän yhteistyön kannalta. ETSK on huolissaan siitä, että kyse on perusarvoista, kun Euroopan komissio ja neuvosto vakiinnuttavat yliopistojen yhteenliittymähankkeet, ja pyytää jäsenvaltioita luomaan oikeudellisen aseman liittymien yhteisille eurooppalaisille tutkinnoille sekä ottamaan käyttöön ulkoisen laadunvarmistuksen ja akkreditoinnin niiden yhteisille ylikansallisille koulutustoiminnoille ja -ohjelmille.
1.5

ETSK katsoo, että kilpailulainsäädännön on perustuttava jatkossakin sääntöihin ja tosiseikkoihin ja että on taattava komission riippumattomuus. EU:n poliittisissa suuntaviivoissa, joilla on tarkoitus varmistaa oikeudenmukainen siirtymä, olisi kuitenkin otettava selkeämmin huomioon kilpailuoikeuden säännöt ja se, miten esimerkiksi tapausten käsittelijät soveltavat niitä. ETSK kehottaa komissiota ryhtymään toimiin talouden vihreän ja digitaalisen siirtymän helpottamiseksi kaikin mahdollisin tavoin ja toimialojen kilpailukyvyn edistämiseksi erittäin epävakailla maailmanmarkkinoilla.
5.2

ETSK panee merkille komission näkemykset ja analyysit asiasta ja on niistä samaa mieltä. Tämä koskee erityisesti seuraavia seikkoja: i) Direktiivissä säädetyn suojan toteuttamiseksi tarvitaan edelleen lisätoimia etenkin tiedonsaannin, oikeussuojan saatavuuden, palkkasaatavien perimisen ja tilapäisten oleskelulupien myöntämisen osalta (15). ii) Suurin osa jäsenvaltioista ei anna laittomien siirtotyöläisten tilanteen kannalta olennaista kohdennettua tietoa vaan ainoastaan yleistä tietoa työntekijöiden oikeuksista. iii) Viranomaisten yhteistyöllä työmarkkinaosapuolten ja kansalaisjärjestöjen kanssa on keskeinen merkitys kantelujen helpottamisessa, koska ne ovat usein suoraan yhteydessä työntekijöihin ja voivat lisätä tietoisuutta, tiedottaa muuttajille heidän oikeuksistaan, rakentaa keskinäistä luottamusta ja auttaa työntekijöitä kiinnittämään huomiota pimeän työn teettämiseen ja työvoiman hyväksikäyttöön kantelun tekemiseksi. Myös työmarkkinaosapuolilla ja kansalaisjärjestöillä on hyvin tärkeä osa kantelujen helpottamisessa, hyväksikäytön esiin tuomisessa ja muuttajien pelkojen hälventämisessä tilanteessa, jossa muuttaja pelkää joutuvansa palauttamismenettelyn kohteeksi, jos hän paljastuu maahanmuuttoviranomaisille. Valtaosassa jäsenvaltioita näillä sidosryhmillä, erityisesti ammattiliitoilla, on lain mukaan tärkeä osa kansallisen kantelumekanismin yhteydessä (16). iv) Työvoiman hyväksikäyttöä kokeneilla laittomilla muuttajilla on käytännössä vaikeuksia hyödyntää oleskelulupamenettelyjä tai täyttää lupien myöntämisedellytykset. Sidosryhmät raportoivat, että uhrit eivät saa tietoa eivätkä oikeudellista neuvontaa mahdollisuudesta saada oleskelulupa tai lupien hakemisesta tai lupaa koskevan harkintapyynnön esittämisestä, siitä, että luvan myöntäminen on usein sidoksissa tiettyjä työnantajia vastaan nostettuihin rikossyytteisiin, sekä siitä, että luvan ehtona on uhrin osallistuminen rikosoikeudellisiin menettelyihin, vaikka direktiivissä ei tätä edellytetä (17). v) Euroopan unionin perusoikeusvirasto on todennut, että eräissä jäsenvaltioissa laittomat muuttajat eivät käytä saatavilla olevia kantelujärjestelmiä. Syitä tähän voivat olla kantelun tekemiseen liittyvien kannustimien puuttuminen, vähäiset tiedot työntekijöiden oikeuksista ja saatavilla olevasta kantelumekanismista, taloudelliset esteet, kuten jäsenmaksut ammattiliitoissa, jotka avustavat ainoastaan jäseniään, ja useimmissa tapauksissa paljastumisen, säilöönoton ja palauttamisen pelko (18). vi) Myös työmarkkinaosapuolilla ja kansalaisjärjestöillä on keskeinen rooli direktiivin suojelutoimenpiteiden edistämisessä ja täytäntöönpanossa ja niiden ulottamisessa laittomiin muuttajiin. Komissio aikoo vahvistaa vuoropuhelua työmarkkinaosapuolten ja paperittomia työntekijöitä edustavien kansalaisjärjestöjen kanssa ja tehdä yhteistyötä pimeän työn vastaisen EU-foorumin kanssa näitä toimia kehittäessään.
3.3.8

Vaikka on tärkeää tehostaa tekoälyn ja muiden kehittyneiden teknologioiden käyttöönottoa, on myös tunnustettava, että pk-yrityksillä on suuria haasteita jopa perustason digitaaliteknologioiden käyttöönotossa. Erityistä huomiota on kiinnitettävä mikroyrityksiin, jotka ovat lukumääräisesti suurin yritysryhmä mutta joilla on vähiten resursseja. Lisäksi on otettava huomioon myös yhteisötalouden yritysten erityispiirteet.
4.3

ETSK suhtautuu myönteisesti vaatimukseen, jonka mukaan jäsenvaltioiden on raportoitava energiatehokkuusvälineistä ja niiden suorituskyvystä. Samalla ETSK on yhdessä jäsenvaltioissa toimivien kansalaisyhteiskunnan organisaatioiden, myös työmarkkinaosapuolten, kanssa valmis tukemaan tukimekanismien perustamista valtio-, alue- ja paikallistasolla. ETSK korostaa, että on tärkeää tiedottaa asianmukaisesti kaikille sidosryhmille (tuottajille, palveluntarjoajille, laitosten johdolle, käyttäjille ja kuluttajille) lisävaatimuksista energiatehokkuuden ja energiatehokkuussopimusten hyödyntämisen lisäämiseksi. Komitea odottaa Euroopan komission ottavan aktiivisen ja johtavan roolin tässä yhteydessä ja muistuttaa kansalaisyhteiskunnan merkityksestä, sillä kansalaisyhteiskunta on innokas osallistumaan valistus- ja tiedotuskampanjoihin ja edistämään koulutusohjelmia.
2.11

Kun kaikki vihreitä joukkolainoja myymällä hankitut varat on kohdennettu (minkä on tapahduttava ennen joukkolainojen erääntymistä), liikkeeseenlaskijan on teetettävä liikkeeseenlaskun jälkeinen arviointi. Tiettyjen liikkeeseenlaskijoiden (kuten joidenkin rahoituslaitosten) on tehtävä tämä vuosittain.
3.9

Innovatiivista lääketeollisuutta ohjaa lääketieteen kehitys. Merkittävä ongelma, joka on ratkaistava välittömästi, on lääkkeiden korkea hinta tai niiden puutteellinen saatavuus. Sosiaalinen hyvinvointi on varmistettava niin, että kaikilla EU:ssa elävillä kansalaisilla on mahdollisuus saada helposti laadukkaita ja tehokkaita lääkkeitä. Yhdistyneen kuningaskunnan eroamisella Euroopan unionista on merkittäviä seurauksia lääkinnällisten laitteiden valmistajille.
Eurooppa on parhaillaan palautumassa terveyskriisistä, joka on tuonut esiin tarpeen häiriönsietokykyiselle rahoitus- ja talousjärjestelmälle, joka auttaa suojautumaan odottamattomilta kriiseiltä tulevaisuudessa. Kuten Euroopan keskuspankki on todennut, pandemia on ollut karu muistutus siitä, että sen estäminen, että ilmastonmuutos aiheuttaisi pysyvää haittaa maailmantaloudelle, edellyttää talouden perusteellista rakennemuutosta, joka johtaa järjestelmällisiin muutoksiin energian tuottamisen ja kuluttamisen tavassa ( 12 ) . Samalla EKP korostaa, että jos toimiin ei ryhdytä kiireellisesti, ihmiselämä itsessään on uhattuna. Tämä koskee erityisesti kaikkein köyhimpiä ja haavoittuvimmassa asemassa olevia. Yritysten muita kuin taloudellisia tietoja koskeva laadukas raportointi on ratkaisevan tärkeä osatekijä sen varmistamiseksi, että käsiteltävänä olevan asian molemmat ulottuvuudet otetaan asianmukaisesti huomioon.
4.12

Vaikka asetusehdotuksen tarkoituksena on poistaa poikkeamia, joita on havaittu vierailuverkkoon pääsyssä (yhteyden laatu, pääsyn rajaaminen 3G- tai 4G-verkkoon jne.) verrattuna kuluttajaan, jolla on liittymä vierailun kohdemaassa, ETSK toteaa, että sillä ei kuitenkaan ratkaista muun muassa seuraavia poikkeaviksi katsottavia käytäntöjä: — liittymään kuuluvien megatavujen määrän rajaaminen ulkomailla, kun dataa käytetään vierailuverkossa — edelleen liian korkeat kuluttajahinnat muualla kuin vierailuverkossa, kun kuluttaja luo yhteyden sellaiseen liittymänhaltijaan, jonka mobiililiittymä on otettu toisesta maasta.
2.2.1

ETSK suhtautuu myönteisesti siihen, että suunnitelmassa todetaan EU:n työolojen ja -ehtojen kuuluvan maailman parhaisiin, mutta tunnustetaan samalla, että työn uudet muodot tuovat mukanaan paitsi mahdollisuuksia myös haasteita. Sekä unioni- että jäsenvaltiotason työmarkkinaosapuolten olisi yhdistettävä voimansa ja tehtävä yhteistyötä, jotta täytetään työn tulevaisuuden vaatimuksia vastaavat tarpeet, saadaan aikaan ylöspäin tapahtuvaa lähentymistä ja varmistetaan työntekijöiden suojelu ja turvallisuus riippumatta siitä, millä alalla he työskentelevät ja missä maassa he asuvat. Työmarkkinaosapuolet – sekä Euroopan että jäsenvaltioiden tasolla – ovat keskeinen voima tämänsuuntaisessa yhteisessä toiminnassa. Suunnitelmassa todetaan osuvasti, että uusien laadukkaiden työpaikkojen säilyttäminen ja luominen on yksi EU:n ensisijaisista tavoitteista. Covid-19-kriisi on osoittanut, että yhteiskuntiemme toiminta riippuu monien eri alojen, kuten kuljetusalan, palvelualojen, terveydenhuollon ja maatalouden, keskeisistä työntekijöistä. Tulevaisuuden uusia työpaikkoja luotaessa on rakennettava nykypäivän välttämättömien työpaikkojen perustalle.
3.1

Covid-19-kriisi on vaikeuttanut huomattavasti oikeusjärjestelmän toimintaa, mutta se on myös aiheuttanut useita uusia haasteita, joihin oikeusalan ammattilaisten on vastattava. ETSK on tyytyväinen huomioon, jota on kiinnitetty siihen, että digitaalisen siirtymän edellyttämän infrastruktuurin lisäksi on varmistettava myös investoinnit sellaisten ammattilaisten taitoihin, joiden on osallistuttava digitaaliseen muutokseen .
3.7

ETSK on huolissaan siitä, että yhteisyritysten yksityisiksi perustajaosakkaiksi kutsuttujen organisaatioiden määrä on useissa tapauksissa vähäinen. On erittäin tärkeää, että mahdollisuudet osallistua yhteisyrityksiin ja hyödyntää niitä ovat niin laajat kuin suinkin. Komitea kehottaa tekemään perusteellisen analyysin, jossa keskitytään ehdotettujen perustajaosakkaiden joukon laajentamiseen kaikissa yhteisyrityksissä sekä liitännäisosakkaiden valinnan avoimuuteen ja läpinäkyvyyteen. Lisäksi yhteisyritysten olisi pyrittävä houkuttelemaan osakkaikseen mahdollisimman monia jäsenvaltioita, jotta voitaisiin varmistaa toiminnan johdonmukaisuus valtakunnallisten ja alueellisten toimintapolitiikkojen kanssa. Osakkuudesta saatava hyöty on hyvin rajallinen, kun otetaan huomioon, että rahoituksessa noudatetaan avointen ehdotuspyyntöjen periaatetta. ETSK katsookin, että yksityisten osakkaiden paikkamäärää hallintoneuvostossa olisi lisättävä, kuten puhtaan ilmailun yhteisyrityksen kohdalla on tehty.
3.5.1

tuotteiden asema . Osa talouden toimijoista ei epäröi ilmoittaa tuotteilla olevan terapeuttisia tai ennaltaehkäiseviä ominaisuuksia, esittää niitä lääkkeiden korvikkeina tai kutsua niitä lääkkeen veroisiksi ravintoaineiksi (eng. nutraceuticals , joka on yhdistetty sanoista nutrient eli ravintoaine ja pharmaceutical eli lääkeaine). Erityisessä seurantakampanjassa paljastui, että tällaisia harhaanjohtavia väittämiä on esitetty covid-19-taudin ennaltaehkäisemisestä tai hillitsemisestä Ravintolisien esittämis- ja mainostamistapa voi myös johtaa harhaan sen suhteen, mikä on. Osa talouden toimijoista ei epäröi ilmoittaa tuotteilla olevan terapeuttisia tai ennaltaehkäiseviä ominaisuuksia, esittää niitä lääkkeiden korvikkeina tai kutsua niitä lääkkeen veroisiksi ravintoaineiksi (eng., joka on yhdistetty sanoistaeli ravintoaine jaeli lääkeaine). Erityisessä seurantakampanjassa paljastui, että tällaisiaväittämiä on esitetty covid-19-taudin ennaltaehkäisemisestä tai hillitsemisestä ( 14 ) . Nämä väärät lupaukset voivat vaikuttaa kuluttajiin.
5.2

ETSK onkin tyytyväinen strategiassa esitettyihin digitalisaatiota ja automaatiota koskeviin tavoitteisiin keinoina saavuttaa kestävyystavoitteet. On äärimmäisen tärkeää tarkastella tekoälyn (AI) yhteiskunnallisia ja ympäristöön kohdistuvia vaikutuksia, ”ihminen määrää” -periaatetta sekä henkilötietojen keräämistä ja näiden tietojen käyttöä. Tämä edellyttää laajaa vuoropuhelua. Inhimillinen tekijä on olennainen digitaali- ja automaatioteknologioiden tutkimuksessa, suunnittelussa ja käyttöönotossa, jotta innovaatiot voidaan ottaa onnistuneesti käyttöön, ja oikeudenmukaisen siirtymän varmistamiseksi tämän on perustuttava osallistavaan työmarkkinaosapuolten väliseen vuoropuheluun. Lähestymistavan on oltava ihmiskeskeinen, ja siinä on otettava huomioon sosiaaliset ja ympäristöä koskevat näkökohdat sekä annettava takeet siitä, että teknologiaa ei käytetä väärin.
1.9.

Neljä ulottuvuutta muodostavat perustan, jolle tulevan ennakointitoiminnan asialista rakennetaan. Komitea ehdottaakin, että selviytymiskyvyn neljälle osa-alueelle määritetään erityisiä alatavoitteita, jotka voidaan muuntaa käytännön toiminnaksi ja joita voidaan näin ollen arvioida säännöllisesti tulevaisuudessa. Ennakointiohjelmaan on jo ehdotettu seuraavia aiheita: avoin strateginen riippumattomuus, työpaikkojen ja taitojen tulevaisuus sekä vihreän siirtymän ja digitaalisen muutoksen yhteyksien syventäminen. Nämä aiheet kuuluvat kolmeen neljästä selviytymiskyvyn ulottuvuudesta. On kuitenkin epäselvää, miten komissio on päätynyt näihin aiheisiin ja missä järjestyksessä ja missä muodossa niitä on tarkoitus käsitellä. Ei siis ole selitetty riittävän hyvin, miksi on valittu juuri nämä aiheet eikä muita aiheita, kuten sisäinen visio EU:n kehityksestä, nationalismin nousu, jäsenvaltioiden tuleva yhteistyö tai turvallisuus. Myös tässä voidaan parantaa avoimuutta strategisen ennakoinnin avulla.
3.1.5

Komission on pysyttävä valppaana, jotta se voi havaita kartellit ja markkina-aseman väärinkäyttötapaukset ja määrätä niistä seuraamuksia. Seuraavilla kahdella komission tutkinnassa olevalla, kuluttajille suurta haittaa aiheuttaneella tapauksella on erityistä merkitystä kuluttajansuojan kannalta: a) Meneillään oleva BMW:tä, Daimleria ja Volkswagen-konsernia koskeva kartellitutkinta, johon liittyen komissio on lähettänyt alustavat havaintonsa sisältävän väitetiedoksiannon: komission havaintojen mukaan EU:n kilpailusääntöjä rikottiin vuosina 2006–2014 tekemällä kilpailunvastaista yhteistyötä, jonka tarkoituksena oli toimia näiden sääntöjen vastaisesti kehitettäessä teknologiaa diesel- ja bensiiniautojen päästöjen vähentämiseksi. b) Mastercard-päätös, jossa komissio määräsi maksukorttiyhtiölle sakkoja sen johdosta, että se esti kauppiaita käyttämästä rajatylittäviä korttimaksupalveluja ja rikkoi siten EU:n kilpailusääntöjä: Rajatylittävissä tilanteissa sovelletut säännöt, jotka nostivat kauppiailta ja kuluttajilta perittyjä hintoja, on peruttu, ja näin on päästy eroon rajatylittävän kilpailun rajoituksista ja markkinoiden keinotekoisesta segmentoitumisesta. Tästä ja muista toimista on seurannut, että rahoitusala on vahvistunut pankkiunionin puitteissa useiden komission päätösten ansiosta.
3.6

Hyvin toimiva pääomamarkkinaunioni edellyttää, että nämä markkinat ovat turvalliset, vakaat ja häiriöitä sietävät. Vaikka Libor-koron katoaminen on jatkoa sille, että sen kyky kuvastaa taustalla olevia markkinoita ja taloudellista todellisuutta, joita sillä on tarkoitus mitata, on asteittain heikentynyt, sillä on hyvin merkittäviä taloudellisia seurauksia, koska huomattavassa osassa sopimuksista ei ole varauduttu Libor-koron poistamiseen vertailuarvona vuoden 2021 loppuun mennessä.
3.6

ETSK katsoo, että ehdotetut joustot ovat oikea toimintatapa monimutkaisessa taloudellisessa ja sosiaalisessa tilanteessa, jossa seuraavalle täytäntöönpanokaudelle on odotettavissa poikkeuksellisia olosuhteita. On yhä selvempää, että covid-19-pandemian taloudelliset vaikutukset tuntuvat pitkään jäsenvaltioissa ja että ainoa pysyvä ratkaisu kriisistä irtautumiseksi on velanotto. Tämän vuoksi on erittäin hyödyllistä laatia välittömästi puitteet, jotta kaikki jäsenvaltiot kykenevät lisäämään ulospääsystrategiansa joustavuutta ja hyödyntämään käytettävissä olevia varoja siellä, missä niitä tarvitaan eniten.
Euroopan talous- ja sosiaalikomitean lausunto aiheesta ”Ehdotus neuvoston direktiiviksi hallinnollisesta yhteistyöstä verotuksen alalla (kodifikaatio)”

(COM(2020) 49 final – 2020/0022 (CNS))

(2020/C 311/13)

Neuvoston lausuntopyyntö 25.2.2020 Oikeusperusta Euroopan unionin toiminnasta tehdyn sopimuksen 113 ja 115 artikla Vastaava jaosto Talous- ja rahaliitto, taloudellinen ja sosiaalinen yhteenkuuluvuus Hyväksyminen täysistunnossa 10.6.2020 Täysistunnon numero 552 Äänestystulos (puolesta / vastaan / pidättyi äänestämästä) 221/1/3

Koska komitea katsoo, että asiakirjan sisältö on täysin hyväksyttävä, ja koska komitea on jo käsitellyt aihetta 15. toukokuuta 2019 aiheesta ”Ehdotus neuvoston asetukseksi asetuksen (EU) N:o 904/2010 muuttamisesta siltä osin kuin on kyse hallinnollisen yhteistyön lujittamiseen tähtäävistä toimenpiteistä alv-petosten torjumiseksi” antamassaan lausunnossa (1), 18. tammikuuta 2018 aiheesta ”Ehdotus neuvoston direktiiviksi direktiivin 2011/16/EU muuttamisesta siltä osin kuin on kyse raportoitavia rajatylittäviä järjestelyjä koskevasta pakollisesta automaattisesta tietojenvaihdosta verotuksen alalla” antamassaan lausunnossa (2), 28. huhtikuuta 2016 aiheista ”Ehdotus neuvoston direktiiviksi direktiivin 2011/16/EU muuttamisesta siltä osin kuin on kyse pakollisesta automaattisesta tietojenvaihdosta verotuksen alalla” ja ”Ehdotus neuvoston direktiiviksi sisämarkkinoihin suoraan vaikuttavien veron kiertämisen käytäntöjen torjuntaa koskevien sääntöjen vahvistamisesta” antamassaan lausunnossa (3), 10. joulukuuta 2014 aiheesta ”Talous- ja rahaliiton toteuttaminen – Veropolitiikan rooli” antamassaan lausunnossa (4) ja 16. lokakuuta 2013 aiheesta ”Ehdotus neuvoston direktiiviksi direktiivin 2011/16/EU muuttamisesta siltä osin kuin on kyse pakollisesta automaattisesta tietojenvaihdosta verotuksen alalla” antamassaan lausunnossa (5), se päätti 10.–11. kesäkuuta 2020 pitämässään 552. täysistunnossa (kesäkuun 10. päivän kokouksessa) antaa esitetystä asiakirjasta myönteisen lausunnon ja viitata edellä mainituissa lausunnoissa ilmaisemaansa kantaan. Äänestyksessä annettiin 221 ääntä puolesta ja 1 vastaan 3:n pidättyessä äänestämästä.

Bryssel 10. kesäkuuta 2020. Euroopan talous- ja sosiaalikomitean puheenjohtaja Luca JAHIER

(1) EUVL C 240, 16.7.2019, s. 29.

(2) EUVL C 197, 8.6.2018, s. 29.

(3) EUVL C 264, 20.7.2016, s. 93.

(4) EUVL C 230, 14.7.2015, s. 24.

(5) EUVL C 67, 6.3.2014, s. 68.
2.3.3

Euroalueen vahvistamiseen liittyvistä viimeaikaisista toimista puhuttaessa ei saa unohtaa esimerkiksi sitä, että yhteiselle kriisinratkaisurahastolle on luotu sitä tukeva yhteinen varautumisjärjestely, jonka periaatteista sovittiin jo vuonna 2012. Tämä on lujittanut Euroopan vakausmekanismin (EVM) asemaa. On määritelty toimenpiteitä, joiden myötä edetään kohti eurooppalaista talletussuojajärjestelmää, mikä on erittäin tärkeää pankkiunionin viimeistelyn kannalta. Lisäksi on hahmoteltu euroalueen lähentymistä ja kilpailukykyä edistävää talousarviovälinettä, jonka on tarkoitus olla tulevaisuudessa osa EU:n talousarviota. Euron kansainvälisen aseman vahvistamisessa on edistytty jonkin verran, mutta vielä paljon enemmän voidaan saavuttaa yhdistämällä jäsenvaltioiden ja EU:n toimielinten ponnistelut.
2.6

Vaikka maahanmuuttajat ovat yleensä alkuperäisväestöä nuorempia, 2000-luvun Euroopassa väestö ikääntyy. Vähintään 65-vuotiaiden osuus kokonaisväestöstä kasvoi vuoden 1989 12,5 prosentista 18,8 prosenttiin vuonna 2019. ETSK on jo korostanut, että työikäisen väestön työvoimaosuus on tärkeämpi seikka kuin vanhushuoltosuhde eli työikäisen väestön ja yli 65-vuotiaiden välinen suhde. Tästä syystä on tarpeen hyödyntää työttömien ja vajaatyöllistettyjen kapasiteettia. On tärkeää parantaa muuttajien integroitumista työmarkkinoille sekä työttömien ja epävarmassa työsuhteessa olevien pääsyä koulutukseen, jotta voitaisiin selviytyä eliniän pitenemiseen liittyvästä väestöhaasteesta.
—

Tietojen sijaintia koskevien vaatimusten esittäminen suoraan tai välillisesti on kiellettyä lukuun ottamatta yleiseen turvallisuuteen liittyviä perusteltuja tapauksia. ETSK katsoo, että asetuksessa mainittu yleisen turvallisuuden käsite ei ole riittävän tarkka ja että on epäselvää, mitä se pitää sisällään, kun on kyse tietovirroista ja niiden kaupallisesta käytöstä. Muiden kuin henkilötietojen vapaata liikkuvuutta koskevan asetuksen mukaan tietojen sijaintia koskevilla vaatimuksilla tarkoitetaan ”velvoitetta, kieltoa, ehtoa, rajoitusta tai muuta vaatimusta, josta säädetään jäsenvaltion laeissa, asetuksissa tai hallinnollisissa määräyksissä”tai joka on seurausta hallinnollisista käytännöistä (2) ja jonka mukaan toimijoiden on säilytettävä tiedot tietyllä alueella Euroopan unionissa. Euroopan unionin tuomioistuimen (3) (ja muiden kuin henkilötietojen vapaata liikkuvuutta koskevan asetuksen johdanto-osan 19 kappaleen) mukaan yleisen turvallisuuden käsite ”kattaa sekä jäsenvaltion sisäisen että sen ulkoisen turvallisuuden”ja sillä ”viitataan yhteiskunnan perustavanlaatuista etua uhkaavaan todelliseen ja riittävän vakavaan vaaraan”. Kyseiseen määritelmään sisältyvät myös geneettiset tiedot, biometriset tiedot sekä terveystiedot. Jäsenvaltion vastauksen on oltava oikeasuhteinen.
2.2

Asetuksella on tarkoitus poistaa kaikki, myös markkinoille pääsyä koskevat rajoitukset, jotka kohdistuvat tavarankuljetuspalveluiden tarjoajiin kansallisuuden tai sen perusteella, että tämä on sijoittautunut muuhun jäsenvaltioon kuin siihen, jossa palveluja tarjotaan. Näiden liikennepalvelujen tarjoaminen edellyttää periaatteessa jäsenvaltion myöntämää yhteisön liikennelupaa sekä lisäksi kuljettajatodistusta, jos kuljettaja on kolmannen maan kansalainen.
3.5

ETSK on tietoinen takaisinmaksettaviin rahoitusvälineisiin liittyvistä mahdollisuuksista investointitoiminnan tukemiseksi EU:ssa ja myös niiden vielä hyödyntämättömästä potentiaalista. Ne esimerkiksi luovat perustan käytettävissä olevien varojen nykyistä paljon tehokkaammalle ja soveliaammalle käytölle. Tuista poiketen tässä on kyse takaisinmaksettavista varoista, joita voidaan käyttää uudelleen ja toistuvasti niiden takaisinmaksun jälkeen. Rahapolitiikan odotettavissa oleva kiristäminen ja heikentynyt luotonsaanti voivat lisäksi edelleen lisätä niiden houkuttelevuutta. Mikäli niitä hallinnoidaan asianmukaisesti talouspolitiikan ohjauksen ja hallinnan näkökulmasta, ne helpottavat vankan rahoituspohjan luomista yleisen edun mukaisten investointien tukemiseksi erittäin pitkällä (jopa useiden vuosikymmenten mittaisella) aikavälillä (on olennaisen tärkeää määritellä, mitä yleisellä edulla tarkoitetaan; vallitseva näkemys nykyisin on se, että rahoitusvälineet ovat soveliaita markkinoiden erilaisten toimintapuutteiden korjaamiseen). Rahoitusvälineiden kehittäminen auttaa myös edistämään kansallisilla markkinoilla ja yleiseurooppalaisilla rahoitusvälitysmarkkinoilla saatavilla olevien rahoitustuotteiden monipuolistamista ja vahvistamaan niiden monimuotoisuutta sekä saatavilla olevien rahoitustuotteiden ja -ratkaisujen moninaisuutta.